寻找一篇文言文，某男在其父死后养他父亲好友的妻子。最后，作者评论说，古人的美德也比不过他。?
某男在其父死后养他父亲好友的妻子，后来找到他父亲好友的小儿子，那个小儿子只见了她母亲一面就走了，也不愿养。后来，他父亲的朋友的妻子，对他说：吾累杜君，吾累杜军。“愿杜君生子孙，咸如杜君。
《杜环小传》，明代宋濂作品。

杜环，字叔循。其先卢陵人。侍父一元游宦江东，遂家金陵。一元固善士，所与交皆四方名士。环尤好学，工书，谨饬，重然诺，好周人急。

父友兵部主事常允恭，死于九江，家破。其母张氏，年六十岁，哭九江城下，无所归。有识允恭者，怜其老，告之曰：“今安庆守谭敬先，非允恭友乎，盍往依之。彼见母，念允恭故，必不遗弃。”母如其言，附舟诣谭，谭谢不纳。母大困，念允恭尝仕金陵，亲戚交友，或有存者，庶万一可冀。复哀泣从人至金陵。问一二人，无存者。因访一元家所在，问一元今无恙否。道上对以：“一元死已久，惟子环存，其家直鹭洲坊中门内，有双橘可辨识。”

母服破衣，雨行至环家。环方对客坐，见母大惊，颇若尝见其面者，因问曰：“母非常夫人乎，何为而至于此?”母泣告以故。环亦泣，扶就坐拜之，复呼妻子出拜。妻马氏解衣更母湿衣，奉糜食母，抱衾寝母。母问其平生所亲厚故人，及幼子伯章。环知故人无在者，不足附，又不知伯章存亡，姑慰之曰：“天方雨，雨止为母访之。苟无人事母，环虽贫，独不能奉母乎？且环父与允恭交好如兄弟，今母贫困，不归他人，而归环家，此二父导之也，愿母无他思。”时兵后岁饥，民骨肉不相保，母见环家贫，雨止坚欲出问他故人。环令媵女从其行，至暮，果无所遇而返，坐乃定。环购布帛，令妻为制衣衾。自环以下，皆以母事之。母性褊急，少不惬意，辄诟怒。环私戒其家人，顺其所为，勿以困故轻慢与较。母有痰疾，环亲为烹药、进匕筋。以母故，不敢大声语。

越十年，环为太常赞礼郎，奉诏祠会稽。还道嘉兴，逢其子伯章，泣谓之曰：“太夫人在环家，日夜念少子成疾，不可不早往见。”伯章若无所闻，第曰：“吾亦知之，但道远不能至耳。”环归半岁，伯章来。是日，环初度，母见少子，相持大哭，环家人以为不祥，止之。环曰：“此人情也，何不祥之有？”既而伯章见老母，恐不能行，竟诒以他事辞去，不复顾。环奉母弥谨，然母愈念伯章，疾顿加，后三年，遂卒。将死，举手向环曰：“吾累杜君，吾累杜君！愿杜君生子孙，咸如杜君！”言终而气绝。环具棺椁殓殡之礼，买地城南钟家山，葬之。岁时常祭其墓云。

环后为晋王府录事，有名，与余交。

史官曰：“交友之道，难矣！翟公之言曰，一死一生，乃知交情。彼非过论也，实有见于人情而云也。人当意气相得时，以身相许，若无难事；至事变势穷，不能蹈其所言而背去者多矣，况能死而养其亲乎！吾观杜环事，虽古所称义烈之士何以过！而世俗恒谓今人不逮古人，不亦诬天下人哉！”